kardosdrur/scandi-wiki huggingface dataset:
Sackville Carden

Admiral Sir Sackville Hamilton Carden KCMG (født 3. maj 1857, død 6. maj 1930) var en britisk admiral som i samarbejde med den franske flåde havde kommando en over britiske flådestyrker i Middelhavet under 1. verdenskrig.

Tidlige år 
Carden blev født i Barnane nær Templemore i County Tipperary i Irland som tredje søn af Andrew Carden og Anne Berkeley.
Selv om både hans far og bedstefar havde gjort tjeneste i den britiske hær valgte han en karriere i flåden og indtrådte i Royal Navy i 1870.

Militær karriere 
Cardens tidlige karriere blev kendetegnet ved tjeneste i Ægypten og Sudan og senere under Harry Rawson ved Benin ekspeditionen i 1897. Han blev forfremmet til e was promoted to kommandør i december 1899, og i maj 1901 fik han kommando en over HMS Immortalité, som var tender for flagskibet Wildfire ved Sheerness. I 1908 blev han forfremmet til kontreadmiral. Efter to år på halv løn blev han tildelt Atlanterhavsflåden og hejste sin stander på HMS London i et år. Efter at være kommet tilbage til London gjorde han tjeneste i admiralitetet indtil august 1912 hvor han blev udnævnt til tilsynsførende admiral på flådeværftet på Malta.

I september 1914 fik han kommandoen over den britiske eskadre i Middelhavet under ledelse af en fransk admiral. Efter at det Osmanniske Rige var trådt ind i krigen på Centralmagternee side i november 1914, blev Carden i januar 1915 af det britiske admiralitet bedt om at udvikle en strategi for at åbne Dardanellerne. Cardens plan gik ud på systematisk at ødelægge de tyrkiske befæstninger langs Dardanellerne mens man langsomt trængte op gennem strædet samtidig med omfattende minestrygning. Som øverstkommanderende for de britiske flådestyrker i begyndelsen af Slaget ved Gallipoli havde Carden held med de tidlige offensive operationer mod tyrkiske stillinger fra 19. februar til begyndelsen af marts, hvor han fik frataget kommandoen på grund af svigtende helbred og blev erstattet af admiral John de Robeck.

Efter at have taget sin afsked fra Royal Navy to år senere med rang af admiral levede Carden som pensionist indtil sin død i 1930.

Noter

Kilder 
 Callwell, C. E., The Dardanelles. Boston, 1919.
 Corbett, Sir Julian S., Naval Operations. London, 1924.
 Bunbury, Turtle, The Glorious Madness, Tales of The Irish and The Great War, Sackville Carden and the Naval Attack on the Dardanelles, pp.144-55, Gill & Macmillan, Dublin 12 (2014)

Eksterne kilder 
 The Dreadnought Project - Sackville Carden

Militærfolk fra Storbritannien
Admiraler fra Storbritannien
Magna Carta (An Embroidery)

Magna Carta (An Embroidery) er et broderi, skabt af den britiske installationskunstner Cornelia Parker. Værket er en gengivelse af en wikipedia-artikel inkl. illustrationer om Magna Carta, som den så ud på 799-året for dokumentets underskrivelse, 15. juni 2014.

Det håndstukne broderi er 1,5 meter bredt og næsten 13 meter langt. Parker fik trykt wikipedia-artiklen på stof og delte stoffet i 87 bidder, som blev sendt ud til 200 individer, som bidrog med håndbroderingen.

Bidragsydere 
Parker udvalgte personer og grupper ud fra, at de var påvirket af og forbundet med Magna Carta. Hovedparten var indsatte i fængsler, men også en række kendte personligheder deltog i arbejdet, heraf flere britiske parlamentsmedlemmer, advokater, menneskerettighedsforkæmpere og kunstnere.

Blandt kendte bidragsydere er:
 Julian Assange – "freedom"
 Kenneth Clarke
 Jarvis Cocker – "common people"
 Brian Eno – "in perpetuity"
 Germaine Greer
 Philip Pullman – "Oxford"
 Edward Snowden – "liberty"
 Jimmy Wales – "user's manual"

Referencer

Eksterne henvisninger 

Kunstværker
Wikipedia
Nej tak

Nej tak er en betegnelse for nogle retningslinjer om god markedsføringsskik ved omdeling af adresseløse forsendelser. Aftalen om retningslinjerne er indgået 1. oktober 2013 af Forbrugerombudsmanden, Brancheforeningen af Danske Distributionsvirksomheder, distributører, annoncører, avisudgivere, Dansk Erhverv, Dansk Industri, Forbrugerrådet, med flere. Aftalen afløste en tidligere aftale om retningslinjer for omdeling af adresseløse forsendelser fra 21. december 2011.

Nej tak retningslinjer omfatter to muligheder for at afvise forsendelser.

Reklamer nej tak 
Ved tilmelding til reklamer nej tak-ordningen fravælges reklametryksager, mens der fortsat modtages telefonbøger, lokale vejvisere, aftenskolekataloger mv., aviser og andre skrifter.

Reklamer og gratisaviser nej tak 
Ved tilmelding til reklamer og gratisaviser nej tak-ordningen fravælges udover reklametryksager også telefonbøger, lokale vejvisere, aftenskolekataloger mv., samt aviser og andre skrifter.

Ved tilmelding til denne ordning kan der på adressen alene forventes omdelt offentligt informationsmateriale mv.

Noter 

Erhverv
Posten i Danmark
Samfund
Cowspiracy

Cowspiracy: The Sustainability Secret (Cowspiracy: Bæredygtighedens Hemmelighed) er en dokumentarfilm fra 2014 produceret og instrueret af Kip Andersen og Keegan Kuhn. Filmen udforsker husdyravlens indflydelse på miljøet og undersøger politikkerne for miljøorganisationer vedrørende dette problem. Miljøorganisationerne som bliver undersøgt i filmen inkluderer Greenpeace, Sierra Club, Surfrider Foundation, Rainforest Action Network, samt mange flere.

Filmen blev crowdfunded på IndieGoGo, med 1.449 bidragere, som gav $117.092 i alt (svarende til 800.000 danske kroner). Det svarer til 217% af deres oprindelige mål, og det gjorde det muligt for dem at gøre filmen tilgængelig på engelsk, spansk og tysk, samt lave undertekster til den på mere end 10 forskellige sprog.

Udvalgte personligheder 
 Lisa Agabian (Sea Shepherd Conservation Society)
 Manucher Alemi (Department of Water Resources)
 Lindsey Allen (Rainforest Action Network)
 Kip Andersen (co-director)
 Will Anderson (Greenpeace)
 Deniz Bolbol (American Wild Horse)
 Heather Cooley (Pacific Institute)
 Kamyar Guivetchi (Department of Water Resources)
 Bruce Hamilton (Sierra Club)
 Susan Hartland (Sea Shepherd Conservation Society)
 Michael Klaper (psykiater)
 Howard Lyman
 Demosthenes Maratos (Sustainability Institute)
 Chad Nelsen (Surfrider Foundation)
 Ann Notthoff (Natural Resources Defense Council)
 Richard Oppenlander (tandlæge, grundlægger af et vegansk madselskab, miljøforsker

Priser  
Conspiracy vandt prisen Audience Choice ved South African Eco Film Festival i 2015, og vandt også Best Foreign Film Award ved tolvte årlige Festival de films de Portneuf sur l'environnement.

Kritik 
Doug Boucher, som gennemgik dokumentaren for Union of Concerned Scientists, satte spørgsmålstegn til filmens faktuelle grundlag, som er en påstand om at "51 procent af de globale drivhusgasser forårsages af kødindustrien".

Boucher beskiver at de overdrevne "51%" blev hentet fra en Worldwatch Institute rapport fra 2009 af Robert Goodland og Jeff Anhang; ikke fra en fagligt evalueret forskningsafhandling. Han gør opmærksom på de metodologiske mangler i Goodland og Anhang's logik, og bemærker også at det videnskabelig fællesskab dannede konsensus om at global opvarmning primært skyldes menneskets forbrænding af fossile brændstoffer.

Boucher oplyser også at den videnskabenlige konsensus også kom frem til at husdyrbestanden i øjeblikket kun medvirker til 15 procent af de globale drivhusgasudledninger – langt lavere end de "51%" som hævdes i filmen. 

Overblikket fra Union of Concerned Scientists konkludere ved at vedkende sig at husdyrbestand ganske rigtigt bidrager til globalopvarmning—ihvorvel med en langt lavere procentdel end filmen påstår—og bemærker også at filmens påstand om en videnskabelig konspiration kan blive modbevist af et enormt antal informationsmateriale udgivet angående husdyrbestandens medvirken i udledningen af drivhusgasser.

Keegan Kuhn svarede eftertfølgende på den fremførte kritik på filmens blog.

Referencer

Eksterne henvisninger 
 
 Screening ved EU Parliament 2. december 2015
 DR artikel
 

Dokumentarfilm fra USA
Amerikanske film fra 2014
Engelsksprogede film
Veganisme
Graabølle

Graabølle er Johannes V. Jensens digteriske navn for en by i Vesthimmerland.
Man finder navnet i adskillige værker af forfatteren således i romanen Kongens Fald og flere af Himmerlandshistorierne, blandt andet I Mørket, Udflyttergaarden og Thomas i Spanggaarden.
Navnet er også brugt i essayet Fra Graabølle til Chicago.
Andre af hans digteriske navne for himmerlandske byer er Kourum, Kjeldby og Thorrild. 
Om byen skriver Johannes V. Jensen i essayet Graabølle: "Man vil forgæves søge denne himmerlandske By paa Kortet, navnet er mytisk; men Landsbyen er virkelig nok".

Aage Jørgensen sætter Graabølle til virkelighedens Gedsted, mens Kjeldby sættes til virkelighedens Farsø for novellen Wombwell.
Johannes Møllehave angiver omvendt at Graabølle skal forstås som Farsø.

I andre himmerlandshistorier finder man dog også byerne omtalt ved deres virkelige navn.
For Farsø gælder det de mere selvbiografisk-orienterede Jens Jensen Væver og Kirken i Farsø.

Farsø har ladet en vej i byens vestlige ende kalde "Gråbølle".
I Vesthimmerland findes andre stednavne med endelsen "bølle". Det gælder Vesterbølle og Østerbølle ikke langt fra Gedsted.

Referencer 

Johannes V. Jensen
Fiktive byer
Vagharsjapat

Vagharsjapat (armensk Վաղարշապատը [Vaġaršapat], det offisielle navn) eller Ejmiatsin (Էջմիածին [Ēǰmiaçin], det religiøse og mest benyttede navn) er Armeniens fjerde største by og ligger ca. 20 km vest for Jerevan og 10 km nord for den tyrkiske grænse. Den er sæde for alle armeneres øverste patriark og katholikos, som er det åndelige overhoved for Den Armenske Apostolske Kirke. Byen har tre meget berømte kirker: Ejmiatsin Katedralen, St. Gayane og St. Hripsime, og to mindre berømte kirker: Shoghakat og Guds Moders kirke.

Byen var hovedstad i kongeriget Armenien fra omkring 120 til 330 e.Kr. Den har været sæde for armenernes katholikos fra 301 til 485 og igen fra 1441.

Eksterne kilder
 Ejmiatsin på Armenica.org

Byer i Armenien
Tidligere hovedstæder
Gjumri

Gjumri (armensk: Գյումրի) er en by i det vestlige Armenien ved floden Achurjan i provinsen Sjirak. Byen har  indbyggere, hvilket gør den til Armeniens næststørste by (efter hovedstaden Jerevan). Den er en af landets vigtigste industribyer og er en af de byer som blev hårdest ramt af jordskælvet i december 1988. 

De tidligste bopladser i byen kan spores tilbage til græske kolonister i det 4. århundrede f.Kr. eller til kimmerierne år 720 f.Kr., som kan have været ophav til byens ældre navn Kumajri. Den moderna by blev grundlagt som den russiske by Aleksandropol i 1834. Et russisk fort blev anlagt på stedet i 1837. Byen kaldtes i perioden 1924-1990 for Leninakan og 1990-1992 for Kumajri.

Udenfor Gjumri ligger Sjiraks internationale lufthavn.

Henvisninger 

Byer i Armenien
Flemming Thor Madsen

Flemming Thor Madsen (født 20. september 1946 i Nykøbing Falster, død 1. november 2011 i Næstved) var en dansk fodboldspiller og  sportsjournalist. Han vandt blandt andet bronzemedaljer med Næstved IF, ligesom han var formand for Danske Sportsjournalister.

Historie 
Thor Madsen spillede som ung både håndbold, bordtennis og fodbold. Med Nykøbing Falster Håndboldklub vandt han Lolland-Falster Mesterskabet som junior, ligesom han blev klubmester i double i bordtennis.

Fodbold 
I 1965 blev Thor Madsen uofficiel Danmarksmester for talenthold med Nykøbing-klubben B 1901. Derefter satsede han udelukkende på fodbolden. Året efter debuterede han for klubbens førstehold i en 4-4 kamp mod Ikast FS. I 1973 nåede klubben til finalen i Pokalturneringen, som blev tabt med 0-2 til Randers Freja. Flemming Thor spillede i alt 125 divisionskampe for B 1901. 

Derefter skiftede Flemming Thor til Næstved Idræts Forening, med hvem han vandt bronzemedaljer i 1975. Han afsluttede karrieren på topplan to år efter.

Journalistik 
Thor Madsen begyndte sin journalistiske karriere på Ny Dags lokalredaktion i Nykøbing Falster. Her blev han tilbudt en elevplads, efter at han ofte havde kritiseret avisens dækning af den lokale sport. Uddannelsen forgik på Danmarks Journalisthøjskole i Aarhus. Senere skiftede han til Næstved Tidende, hvor han var sportsredaktør i 22 år. I 1997 flyttede Flemming Thor til Ekstra Bladet, hvor han blev en af landets førende ishockey-journalister.

Fra 1999 til 2003 var han formand for Danske Sportsjournalister, hvor han afløste, og blev afløst af Steen Ankerdal på posten.

Privat 
Flemming Thor fik konstateret kræft, som han kæmpede med de sidste år af sit liv. Han døde 1. november 2011, og blev bisat fra Rønnebæk Kirke den 8. november. Daværende landstræner Morten Olsen holdt en tale ved Thor Madsens kiste.

Han efterlod sig hustruen Lis og børnene Susan og Thomas.

Referencer 

Personer fra Næstved
Fodboldspillere fra Danmark
Fodboldspillere fra B.1901
Fodboldspillere fra Næstved IF
Sportsjournalister fra Danmark
Journalister ved Ekstra Bladet
Formænd for Danske Sportsjournalister
Personer døde af kræft
Robert Hooke

Robert Hooke (født 18. juli 1635 i Freshwater, Isle of Wight, England, død 3. marts 1703 i London) var en engelsk videnskabsmand, naturfilosof og arkitekt.

Ved at studere blandt andet kork gennem sit mikroskop (der kunne forstørre 50 gange) opdagede Hooke, at levende organisme består af celler, hvilket han offentliggjorde i sit værk Micrographia, som han udgav gennem Royal Society i 1665. Værket indeholder tegninger, der beskrev hans opdagelse. Udover kork studerede han også planter og dyr gennem sit mikroskop.

Hookes lov er opkaldt efter Robert Hooke.

Hooke, der døde ugift, var søn af John Hooke, der døde, da Robert Hooke var 13 år, og Cecily Hooke, født Gyles.

Referencer

Eksterne henvisninger 

Videnskabsfolk fra England
Filosoffer fra England
Arkitekter fra England
Briter i 1600-tallet
Briter i 1700-tallet
Medlemmer af Royal Society
Pave Bonifatius 4.

Bonifatius 4. (ca. 550 - 25. maj 615) var pave fra 25. september 608 til sin død i 615. Han blev helgenkåret i den romerskkatolske kirke med en universel faste, der falder d. 25. maj.

Referencer 

Paver i middelalderen
Pave Johannes 5.

Johannes 5. (635-686) var pave fra 23. juli 685. indtil sin død i 686. Han var den første pave i det byzantinske pavedømme, der blev viet til pave af den byzantinske kejser uden forudgående samtykke og den første af ti på hinanden følgende paver af østlig oprindelse. Hans tid som pave var præget af forsoning mellem Rom og imperiet.

Referencer 

Paver i middelalderen
Nils Lofgren

Nils Hilmer Lofgren (født 21. juni 1951) er en amerikansk rockmusiker og sangskriver, som spiller adskillige forskellige instrumenter. Sideløbende med sit arbejde som solist har han også været medlem af Bruce Springsteens E Street Band siden 1984. Han har tidligere været medlem af Neil Youngs band Crazy Horse og grundlagde bandet Grin. Lofgren blev optaget i Rock and Roll Hall of Fame som medlem af E Street Band i 2014.

Referencer

Eksterne henvisninger 

 
 

Italiensk-amerikanere
E Street Band-medlemmer
USS Zumwalt

USS Zumwalt (DDG-1000) er den første destroyer af Zumwalt-klassen i United States Navy. Hun er navngivet efter den amerikanske admiral Elmo Zumwalt.

Skibet er udstyret med stealth-teknologi og er verdens største destroyer. Den 7. december 2015 stævnede hun ud på sin jomfrusejlads fra værftet Bath Iron Works i Maine. Skibet forventes leveret til flåden i løbet af 2016 efter veloverståede testsejladser.

Referencer

Eksterne henvisninger 

 USS Zumwalts officielle hjemmeside  

Krigsskibe fra USA
Destroyere
UEFA Champions League slutspil 2015-16

Slutspillet i UEFA Champions League 2015-16 startede den 16. februar 2016 og sluttede den 28. maj 2016 med finalen på San Siro i Milano, Italien. 16 hold deltog i slutspillet i UEFA Champions League 2015-16.

Format 
Slutspillet involverer de seksten hold der blev enten nummer et eller to i deres respektive grupper i gruppespillet.

Hver runde i slutspillet, udover finalen, bliver spillet over to kampe, hvor hvert hold har en kamp på hjemmebane. Holdet med den højeste samlede score efter de to kampe går videre til næste runde. Hvis det skulle ske, at de står uafgjort efter to kampe, bruges reglen om udebanemål - altså det hold der scorede flest mål på udenbane, går videre. Hvis også dette er uafgjort, vil der blive spillet 30 minutters ekstra spilletid, opdelt i to halvlege af 15 minutter. Reglen om udebanemål bruges igen efter forlænget spillet tid, altså hvis der scores mål i den forlængede spilletid, men stillingen stadig er uafgjort. Hvis der ikke scores mål i den forlængede spilletid, bliver det afgjort i en straffesparkskonkurrence. I finalen bliver der blot spillet én enkelt kamp. Hvis den ender uafgjort, går den i forlænget spilletid og herefter i straffesparkskonkurrence.

I lodtrækningen til ottendedelsfinalerne er de otte gruppevindere seedet, og de otte der blev nummer to, er ikke-seedet. Et seedet hold bliver trukket mod et useedet hold, hvor det seedet hold er værter for returkampen. Hold fra samme gruppe eller samme association kan ikke blive trukket mod hinanden. I lodtrækning fra kvartfinalerne er der ingen seedning, og hold fra samme gruppe eller association kan blive trukket mod hinanden.

Den 17. juli 2014 besluttede UEFA emergency panel, at ukrainske og russiske klubber ikke kunne blive trukket mod hinanden indtil andet ikke var muligt, grundet de politiske uroligheder de to lande imellem.

Runder og lodtrækningsdatoer 
Alle lodtrækninger finder sted i UEFA's hovedkvarter i Nyon i Schweiz.

Kvalificerede hold

Overblik

Ottendedelsfinaler 
Lodtrækningen til ottendedelsfinalerne blev afholdt den 14. december 2015. De første kampe blev spillet den 16., 17., 23. og 24. februar, mens returkampene blev spillet den 8., 9., 15. og 16. marts 2016.

|}

Kampe 

Real Madrid vandt 3–2 samlet.

Bayern München vandt 3–2 samlet.

Atlético Madrid vandt 3–2 samlet.

Manchester City vandt 3–2 samlet.

Kvartfinaler 
Lodtrækningen til kvartfinalerne vil blive afholdt den 18. marts 2016. De første kampe blev spillet den 5. og 6. april, mens returkampene blev spillet den 12. og 13. april 2016.

Sammendrag 

|}

Kampe 

Real Madrid vandt 3–2 samlet.

Bayern München vandt 3–2 samlet.

Atlético Madrid vandt 3–2 samlet.

Manchester City vandt 3–2 samlet.

Semifinaler 
Lodtrækningen til semifinalerne blev afholdt den 15. april 2016. De første kampe blev spillet den 26. og 27. april, mens returkampene blev spillet den 3. og 4. maj 2016.

Sammendrag 

|}

Kampe 

Real Madrid vandt 1–0 samlet.

2–2 samlet. Atlético Madrid vandt på reglen om udebanemål.

Finale 

Finalen blev spillet lørdag den 28. maj 2016 på San Siro i Milano og blev vundet af Real Madrid.

Referencer 

UEFA Champions League 2015-16
2015-16
Studenter-nellike

Studenter-Nellike (Dianthus barbatus) er en art af nellikeslægten, som er hjemmehørende i det sydlige Europa fra Pyrenæerne øst til Karpaterne og Balkan, med en række udspredninger i det nordøstlige Kina, Korea og sydøstlige Rusland.

Beskrivelse 
Studenter-nelliken er, som andre nelliker, en staude og vokser til en højde af 30-75 cm. Blomsterne sidder i en tæt klynge af op til 30 på toppen af stilkene, med grønne til blågrønne tilspidsede blade, som er 4-10 cm lange og 1-2 cm brede. Hver blomst er 2-3 cm i diameter med fem savtakkede kronblade. Vilde studenter-nelliker producerer røde blomster med en hvid midte, men sorter og hybrider i andre farver spænder fra hvid, pink, rød og lilla, til brogede mønstre.

Studenter-nelliker tiltrækker bier, fugle og sommerfugle. De trives i leret, let basisk jord med sol til delvis skygge. Formering er ved frø eller afklippede stiklinger.

Planten blev introduceret til det nordlige Europa i det 16. århundrede, og senere til Nordamerika og andre steder, og er blevet naturaliseret i disse områder.

Der er to varianter:
 Dianthus barbatus var. barbatus. Sydeuropa. Bredere blade, op til 2 cm bred.
 Dianthus barbatus var. asiaticus. Nordøstlige Asien. Tyndere blade, ikke over 1 cm bred.

Galleri

Referencer 

Haveplanter
Røde blomster
Nellike
Hvidskægget tangar

Hvidskægget tangar (Spindalis portoricensis) er en spurvefugl, der lever i Puerto Rico.

Kilder 
 Avibase - the world bird database

Eksterne henvisninger 

Fugle fra Caribien
Spurvefugle
Kongeamazone

Kongeamazone () er en papegøje, der lever i bjergskovene på Saint Vincent.

Kilder 
 Avibase - the world bird database

Eksterne henvisninger 

Fugle fra Caribien
Papegøjer
Morten Hausborg

Morten Hausborg (født 12. december 1961 i Randers) er journalist, studievært og sportskommentator hos Danmarks Radio.

Student fra Randers Statsskole i 1982. Uddannet journalist i 1992 med praktiktid hos Dagbladet Holstebro-Struer.

Arbejdede derefter for Randers Amtsavis indtil 1. maj 1993, hvor han blev ansat ved Kanal 94, DR i Vejle. Morten Hausborg var efterfølgende sportsmedarbejder hos DR Radio Fyn, indtil han i 1999 afløste Jens Jørgen Brinch hos DR Sporten.

Randers 
Morten Hausborg er født, opvokset og bosiddende i Randers. Han omtaler jævnligt byen - med særlig fokus på postnummer 8920 Randers NV - i sine radiotransmissioner og på sociale medier.

Journalistiske priser 
Kåret som Årets Fortæller 2014 af Danske Sportsjournalister. 

Kåret som Årets Reporter ved Prix Radio 2014. 

Vinder af Kryger-prisen 2015.

Forfatter 
Sammen med den tidligere jægersoldat Magnus Hansson har Morten Hausborg skrevet bogen "Altid fremad", der udkom 1. februar 2018 på Politikens Forlag.

Forsvaret 
Morten Hausborg var fra 1984 til 1986 tilknyttet Prinsens Livregiment i Viborg.

I 1997 fungerede han som presseofficer for en udsendt dansk enhed i Albanien.

Fra august 2011 til februar 2012 presseofficer for Den Danske Kampgruppe ISAF 12 i Afghanistan.

Svømning 
Fra 1976 til 1982 var Morten Hausborg en af landets bedste herresvømmere. Han vandt flere danske mesterskaber og satte danske rekorder i 200, 400 og 1500 meter fri. Han repræsenterede svømmeklubben Neptun i Randers og blev i 1977 tildelt byens idrætspris.

I 1980-1981 studerede Morten Hausborg på University of Georgia i USA, hvor han var på universitetets svømmehold.

Amerikansk fodbold 
Morten Hausborg er tilhænger af University of Georgia Bulldogs på college-niveau og Green Bay Packers i NFL.

Hausborg har ofte optrådt i tv og på sociale medier i en Green Bay Packers-trøje med nummer 12 og navnet "Rodgers" på ryggen.

Da han modtog Kryger-prisen 2015 var Hausborg iført en trøje fra Atlanta Falcons signeret af den tidligere danske NFL-spiller Morten Andersen. 

Morten Hausborgs interesse for amerikansk fodbold blev skabt under hans ophold på University of Georgia i 1980-1981. I den sæson vandt universitetet det amerikanske mesterskab.

Eksterne kilder/henvisninger 
 Morten Hausborgs websted 

Sportsjournalister fra Danmark
Ansatte i DR
Modtagere af Kryger-prisen
Personer fra Randers
Bath Iron Works

Bath Iron Works er et skibsværft beliggende ved Kennebec River i Bath i delstaten Maine, USA.

Værftet bygger private, kommercielle og militære fartøjer. United States Navy har historisk set været den største kunde.

Det blev grundlagt i 1884 af Thomas W. Hyde. I 1995 blev det købt af General Dynamics, og er nu et datterselskab af General Dynamics Bath Iron Works.

I de seneste år har værftet bygget flere destroyerere i Arleigh Burke-klassen, og er ved at bygge destroyere i den nye Zumwalt-klassen.

Eksterne henvisninger 

Bath Iron Works officielle hjemmeside  

Skibsværfter i USA
Maine
Etableret i 1884
Pudenellike

Pude-Nellike (Dianthus gratianopolitanus) er en blomst, der tilhører nellikeslægten. Det er en staude (flerårig og urteagtig) og relativt hårdfør. Pude-nelliker vokser til en gennemsnitlig højde på maks 40 cm og blomstrer fra maj til juni måned. Blomsterne er duftende og deres farve er lysrød til lys rosa. De vokser bedst i fuld sol, har et mellemstort vandbehov og vokser bedst i kalkholdig jord. Overvanding eller dårlig dræning fører til kronen rådner, og de tåler ikke vådvintres jordbundsforhold.

Cultivarer omfatter 'Feuerhexe' ('Ild-hekse'), 'Grandiflorus' og 'små rubiner'.

Referencer 

Lyserøde blomster
Kalkbundsplanter
Nellike